
[bookmark: _Toc75527081][bookmark: _Toc235200274]TYÖLLISYYS, SOSIAALIASIAT JA KANSALAISUUS

· Rasisminvastainen strategia

	Esittelijä
	Pascal DEBAY (työntekijät – FR)

	Viiteasiakirjat
	COM(2026) 12 final
EESC-2026-01034-00-00-AC



Keskeiset kohdat

ETSK
· vaatii, että rasisminvastaisen strategian 2026–2030 täytäntöönpanossa olisi käytettävä ohjenuorana aitoa poliittista tahtoa, kun otetaan huomioon rasismin lisääntyminen EU:ssa.
· odottaa, että strategia kannustaa sekä EU:n toimielimiä että jäsenvaltioiden instituutioita jatkamaan ponnistelujaan rasismin ja rakenteellisen syrjinnän torjumiseksi ja arvioimaan perusteellisesti toimia ja tuloksia.
· on erittäin huolissaan etenkin vähemmistöihin, maahanmuuttajiin ja haavoittuviin ryhmiin kohdistuvien rasististen tekojen, poliittisen keskustelun lietsoman vihamielisyyden, vihapuheen ja muukalaisvihan lisääntymisestä.
· katsoo, että edellisen rasisminvastaisen strategian tehokkuutta heikensi se, että se sisälsi kannustavia tavoitteita muttei velvoitteita eikä seurantaa, ja kehottaa sisällyttämään uuteen strategiaan velvoittavia mekanismeja, muun muassa yhteisiä indikaattoreita, säännöllisen raportoinnin ja rahoituksen ehdollisuuden.
· panee merkille, että nykyisen syrjinnän vastaisen lainsäädännön täytäntöönpano on tehostunut, ja kehottaa ottamaan käyttöön tehokkaita, oikeasuhtaisia ja varoittavia seuraamuksia sekä kannustaa komissiota käyttämään aloitteellisesti rikkomusmenettelyjä.
· kannustaa jäsenvaltioita hyväksymään kattavia kansallisia suunnitelmia, joihin sisältyy aikatauluja, indikaattoreita ja raportteja, sekä nimittämään kansallisia koordinaattoreita, joilla on riittävät resurssit ja selkeät toimeksiannot.
· painottaa, että rasismin torjunta on juurrutettava koko yhteiskuntaan varmistamalla kansalaisyhteiskunnan rahoituksen jatkuvuus pitkällä aikavälillä ja kohdentamalla investointeja rasismin juurisyihin puuttumiseksi.
· kannattaa näyttöön perustuvia lisätoimia, muun muassa tutkimuksia asumiseen liittyvistä syrjintäriskeistä, ja kehottaa toteuttamaan syrjintätestejä ja politiikkatoimia, jotta voidaan ehkäistä epätasa-arvoa asuntojen saannissa ja määrätä siitä seuraamuksia.
· kehottaa ottamaan paremmin huomioon terveyden eriarvoisuuden, jotta voidaan varmistaa laadukkaan terveydenhuollon yhtäläinen saatavuus erityisesti haavoittuviin ja vähemmistöryhmiin kuuluville, myös maahanmuuttajanaisille.
· painottaa koulutuksen merkitystä rasismin historiallisiin juuriin puuttumisessa ja suosittelee opetussuunnitelmien ja opettajankoulutuksen päivittämistä ja avointa lähestymistapaa Euroopan kolonialismin ja orjuuden historiaan.
· kannattaa tietojen keruun ja analysoinnin tehostamista muun muassa Eurostatin ja perusoikeusviraston avulla sekä yhteistyötä kansallisten ihmisoikeusinstituutioiden kanssa suuntausten seuraamiseksi ja riskien ennakoimiseksi.
· kehottaa tiukentamaan rasismin torjuntaa työpaikoilla ja kannustaa käsittelemään työehtosopimusneuvotteluissa syrjinnän vastaisia toimenpiteitä, yritysten sisäisiä sääntöjä ja koulutusaloitteita.
· suhtautuu myönteisesti rasismin torjuntaan suunnatun EU:n rahoituksen lisäämiseen ja vaatii, että seuraavassa EU:n talousarviossa määrärahat on kohdennettava selkeämmin ja niitä on mahdollisesti lisättävä.
· tukee sukupolvien välistä oikeudenmukaisuutta ja lasten oikeuksia ja kehottaa toteuttamaan politiikkatoimia, joilla edistetään vähemmistötaustaisten nuorten yhtäläisiä mahdollisuuksia ja sosiaalista liikkuvuutta.
· on huolissaan verkkovihan lisääntymisestä ja kehottaa tiukentamaan alustojen seurantaa, torjumaan vihapuhetta voimistavia algoritmeja ja tehostamaan EU:n digitaalilainsäädännön täytäntöönpanoa.

	Yhteydenotot
	Jean-Marie ROGUE

	P.
	+32 25468909

	Sähköposti
	JeanMarie.Rogue@eesc.europa.eu




· Eurooppalainen turvapaikka-asioiden ja muuttoliikkeen hallintastrategia

	Esittelijä
	José Antonio MORENO DÍAZ (työntekijät – ES)

	
	

	Viiteasiakirjat
	COM(2026) 45 final
EESC-2026-00703-00-00-AC-TRA

	
	


Keskeiset kohdat
ETSK
· panee merkille ensimmäisen eurooppalaisen turvapaikka-asioiden ja muuttoliikkeen hallintastrategian ja toteaa, että strategian on tarkoitus tarjota kokonaisvaltainen kehys seuraavien viiden vuoden aikaisille EU:n toimille. Komitea katsoo kuitenkin, että strategia ilmentää epätasapainoista lähestymistapaa, jossa valvonta, muuttoliikkeen hillitseminen ja palautukset asetetaan aidosti kokonaisvaltaisen, oikeuksiin perustuvan muuttoliikepolitiikan edelle.
· suosittaa, että Euroopan komissio tasapainottaa strategiaa panemalla yhtä lailla painoa laillisille maahantuloväylille, kotouttamis- ja osallistamispolitiikoille sekä perusoikeuksien suojelulle. Muuttoliikettä olisi käsiteltävä rakenteellisena, monitahoisena ilmiönä, johon liittyy sosiaalisia, taloudellisia ja humanitaarisia näkökohtia, eikä ensisijaisesti turvallisuushaasteena.
· kehottaa luomaan EU:hun suuntautuvaa muuttoliikettä varten erilaisia, selkeitä ja saavutettavia laillisia väyliä, jotka soveltuvat kaikkien eri osaamistasojen muuttajille ja kaikkiin eri tarkoituksiin, mukaan lukien työvoiman muuttoliike, perheiden yhdistäminen ja humanitaarinen maahanpääsy.
· kehottaa komissiota ja jäsenvaltioita varmistamaan, että kaikki muuttoliikkeeseen liittyvät toimenpiteet ovat täysin Euroopan unionin perusoikeuskirjan mukaisia. Tämä edellyttää sitovia, riippumattomia ja avoimia seurantamekanismeja erityisesti EU:n ulkorajoilla ja palauttamismenettelyjen yhteydessä.
· suosittaa voimakkaasti, että turvapaikkajärjestelmien menettelyllisiä takeita, kuten oikeutta yksilölliseen arviointiin, oikeusavun saantimahdollisuuksia ja tehokasta oikeussuojaa, vahvistetaan.
· kehottaa omaksumaan tasapainoisemman lähestymistavan palautuksiin ja varmistamaan, että ne ovat jatkossakin vasta viimeinen keino laajemmassa, inhimillisessä ja tehokkaassa muuttoliikepolitiikassa.
· kehottaa komissiota vahvistamaan strategian kotouttamisulottuvuutta merkittävästi osoittamalla sitä varten riittävät määrärahat, asettamalla mitattavissa olevia tavoitteita ja edistämällä työmarkkinaosapuolten, paikallisviranomaisten ja kansalaisyhteiskunnan organisaatioiden aktiivista osallistumista.
· on huolissaan siitä, tuleeko strategian täytäntöönpano olemaan täysin unionin perusarvojen mukaista, erityisesti kun ajatellaan perusoikeuksien ja ihmisarvon kunnioittamista, yhteisvastuuta ja oikeusvaltioperiaatetta. Komitea korostaa, että EU:n muuttoliikepolitiikan uskottavuus ja legitimiteetti riippuvat siitä, missä määrin näistä periaatteista todella pidetään kiinni käytännössä.

	Yhteydenotot
	Triin AASMAA GOMES

	P.
	+32 25469524

	Sähköposti
	Triin.AasmaaGomes@eesc.europa.eu




· Sukupuolten tasa-arvostrategia 2026–2030

	Esittelijä
	Juliane Marie NEIIENDAM (DK – kansalaisyhteiskunnan organisaatiot)

	Viiteasiakirja
	EESC-2026-01052-00-00-AC-TRA



Keskeiset kohdat

ETSK
· suhtautuu myönteisesti sukupuolten tasa-arvostrategiaan 2026–2030 ja pitää sitä uudistettuna sitoumuksena edistää tasa-arvoa Euroopan unionissa, erityisesti aikana, jolloin nämä tavoitteet kohtaavat yhä enemmän vastustusta.
· kannattaa monivuotisen rahoituskehyksen puitteissa ehdotettua EU:n tuloksellisuus- ja raportointikehystä, jossa sukupuolten tasa-arvo sisällytetään horisontaalisena periaatteena kaikkiin EU:n rahoitusohjelmiin samalla kun varmistetaan vaatimusten oikeasuhteisuus ja vältetään erityisesti pk-yrityksille aiheutuva tarpeeton hallinnollinen rasitus.
· toistaa, että EU:n tasa-arvokehystä on vahvistettava muun muassa edistämällä ehdotettua yhdenvertaista kohtelua koskevaa horisontaalista direktiiviä, ja peräänkuuluttaa selkeämpiä vertailuarvoja, tehokasta seurantaa ja vahvempia yhteyksiä tasa-arvotavoitteiden ja EU:n poliittisten välineiden välillä.
· tähdentää selkeyden ja johdonmukaisuuden merkitystä keskeisten käsitteiden, kuten sukupuolten tasa-arvon, intersektionaalisuuden ja tasa-arvon valtavirtaistamisen, soveltamisessa.
· kehottaa suojelemaan kansalaisyhteiskunnan toimintamahdollisuuksia, myös verkossa, ja jatkamaan tasa-arvon ja perusoikeuksien edistämiseksi työskentelevien kansalaisyhteiskunnan organisaatioiden tukemista ja rahoittamista.
· kannustaa tukemaan opettajia ja koulutusjärjestelmien kaikkia tasoja syrjinnän, verkossa esiintyvän vihan, disinformaation ja sukupuolistereotypioiden torjumisessa.
· kannustaa toimiin, joilla lisätään miesten osallistumista naisvaltaisille aloille, kuten hoivatyöhön, sekä edistämään toimenpiteitä, joilla parannetaan näiden alojen työoloja, uranäkymiä ja houkuttelevuutta.
· kehottaa Euroopan komissiota varmistamaan, että palkkauksen läpinäkyvyyttä koskeva direktiivi saatetaan kokonaisuudessaan ja tehokkaasti osaksi kansallista lainsäädäntöä kaikissa jäsenvaltioissa.
· toteaa, että naisten osallistumista päätöksentekoon kaikilla tasoilla, myös poliittisessa, taloudellisessa ja julkisessa elämässä, sekä rauhanrakentamis- ja turvallisuusprosesseihin on vahvistettava.

	Yhteydenotot
	Gabriela Grasu

	P.
	+32 2546 9162

	Sähköposti
	Gabriela.Grasu@eesc.europa.eu





· Laadukkaisiin työpaikkoihin johtava etenemissuunnitelma

	Esittelijä
	Claude ROLIN (työntekijät – BE)

	
	

	

	Viiteasiakirjat 
	COM(2025) 944 final

	
	EESC-2026-00356-00-00-AC



Keskeiset kohdat

ETSK
· suhtautuu myönteisesti Euroopan komission tiedonantoon laadukkaisiin työpaikkoihin johtavasta etenemissuunnitelmasta ja korostaa, että Euroopan unionin kestävän kilpailukyvyn, tuottavuuden, innovoinnin ja sosiaalisen edistyksen on vahvistettava toisiaan. Vihreän ja digitaalisen siirtymän sekä väestörakenteen ja geotalouden muutoksen leimaamassa tilanteessa laadukkaat työpaikat ovat keskeinen tekijä Euroopan taloudellisen ja sosiaalisen mallin häiriönsietokyvyn saavuttamisessa.
· katsoo, että tämän aloitteen on oltava johdonmukainen nykyisen kehyksen, etenkin Euroopan sosiaalisten oikeuksien pilarin, voimassa olevien EU:n direktiivien sekä koordinointi- ja rahoitusvälineiden, kanssa. Komitea kehottaa varmistamaan tulevien toimien selkeyden, oikeasuhteisuuden ja oikeusvarmuuden ja huolehtimaan siitä, että ne eivät mene päällekkäin jo olemassa olevien mekanismien kanssa. Lisäksi tulevissa toimissa on otettava huomioon kansallisten työmarkkinasuhdejärjestelmien moninaisuus ja alakohtaiset realiteetit.
· suosittaa edistämään laadukkaiden työpaikkojen osalta yhteistä lähestymistapaa, joka perustuu sosiaali-indikaattoreiden tulostauluun mahdollisesti sisällytettäviin yhteisiin indikaattoreihin. Niissä voitaisiin hyödyntää Taloudellisen yhteistyön ja kehityksen järjestön (OECD), Kansainvälisen työjärjestön (ILO) ja Eurofoundin työtä ja sitä kautta vähentää tarpeetonta hallinnollista rasitusta. Yhteiset indikaattorit voisivat koskea esimerkiksi ansioita, terveyttä ja turvallisuutta, koulutusta ja osaamista, työajan laatua, itsenäisyyttä, yhdenvertaisuutta ja syrjimättömyyttä, työmarkkinaosapuolten vuoropuhelua ja työntekijöiden edustusta.
· korostaa, että laadukkaat työpaikat edellyttävät investointien, innovoinnin, siirtymien ja osaamisen kannalta suotuisaa toimintaympäristöä. Erityistä huomiota on kiinnitettävä pieniin ja keskisuuriin yrityksiin (pk-yritykset), yhteisötalouteen ja työvoimapulasta kärsiviin aloihin, jotta voidaan sovittaa yhteen työpaikkojen laatu, kilpailukyky ja alueellinen yhteenkuuluvuus.
· katsoo, että työmarkkinaosapuolten vuoropuhelun ja työehtosopimusneuvottelujen on oltava kaikkien eurooppalaisten aloitteiden ytimessä, jotta voidaan löytää vallitseviin olosuhteisiin sopivia ratkaisuja, sopeutua muutoksiin, parantaa ennustettavuutta ja huolehtia siitä, että työntekijät ovat osallisina muutoksissa.

	Yhteydenotot:
	Ana DUMITRACHE

	P.
	+32 25468131

	Sähköposti
	Ana.Dumitrache@eesc.europa.eu 




· Kolmansien maiden kansalaisten lähettäminen työhön jäsenvaltioihin

	Esittelijä

	David HAFNER (työntekijät – AT)

	Viiteasiakirja
	EESC-2026-00659-00-00-AC-TRA



Keskeiset kohdat

ETSK
· korostaa lähetettyjen kolmansien maiden kansalaisten erityistä haavoittuvuutta, jota pahentavat nykyisen oikeudellisen kehyksen tulkintaan ja täytäntöönpanoon liittyvät ongelmat ja riittämätön täytäntöönpano eri jäsenvaltioissa.
· kehottaa selkeyttämään tulkintaa ja täytäntöönpanoa ja soveltamaan nykyistä EU:n kehystä johdonmukaisemmin, muun muassa antamalla yksiselitteisempiä ja helpommin saatavilla olevia ohjeita asiaankuuluvasta oikeuskäytännöstä, jotta voidaan varmistaa oikeusvarmuuden ja tasapuolisten toimintaedellytysten toteutuminen sekä työntekijöiden ja yritysten tosiasiallinen suojelu.
· korostaa, että kolmansien maiden kansalaisten lähettämisen on vastattava aitoa rajatylittävää palveluntarjontaa eikä se saa missään tilanteessa toimia käytäntönä, jonka kautta työntekijöille annetaan pääsy vastaanottavan jäsenvaltion työmarkkinoille tai jonka kautta heitä voitaisiin asettaa toisen yrityksen käyttöön.
· on tyytyväinen poliittiseen yhteisymmärrykseen, joka saavutettiin hiljattain sosiaaliturvan yhteensovittamista koskevien asetusten tarkistamisesta, sillä siihen sisältyy vaatimus, jonka mukaan työntekijän on täytynyt kuulua kolmen kuukauden ajan lähtömaansa sosiaaliturvajärjestelmän piiriin ennen kuin hänet voidaan lähettää töihin toiseen jäsenvaltioon. Yhteisymmärrys toimii tärkeänä vertailukohtana arvioitaessa yhteyttä lähettävän jäsenvaltion työmarkkinoihin.
· tähdentää, että aidon lähettämisen edellytyksenä on, että työntekijän ja lähettävän jäsenvaltion työmarkkinoiden välillä on todellinen ja todennettavissa oleva yhteys, ja kehottaa laatimaan selkeät ja toimivat kriteerit tällaisen yhteyden arvioimiseksi ja ottamaan huomioon muun muassa sellaiset seikat kuin tosiasiallinen työsuhde, sosiaaliturvajärjestelmän piiriin kuuluminen ja tarpeen mukaan verovelvoitteiden noudattaminen sekä varmistamaan, että työnantajalla on todellista taloudellista toimintaa lähettävässä jäsenvaltiossa postilaatikkoyhtiöiden torjumiseksi.
· korostaa välittäjien, rekrytointiketjujen ja työvoiman vuokrausyritysten kasvavaa roolia kolmansien maiden kansalaisten lähettämisessä ja kehottaa parantamaan sääntöjen täytäntöönpanoa, jotta voidaan varmistaa, että tällaisissa järjestelyissä on kyse aidosta palveluntarjonnasta eikä niitä käytetä väärin laittoman muuttoliikkeen helpottamiseen, sekä huolehtia siitä, että kyse ei ole pelkästä työvoiman tarjonnasta, muun muassa soveltamalla tiukemmin merkittävään toimintaan liittyviä kriteerejä ja estämällä postilaatikkoyritysten toiminnan.
· korostaa, että on tärkeää lujittaa Euroopan työviranomaisen asemaa muun muassa vahvistamalla sen toimeksiantoa ja varmistamalla, että sillä on riittävät resurssit ja entistä paremmat mahdollisuudet hyödyntää digitaalisia välineitä väärinkäytösten havaitsemiseksi ja ehkäisemiseksi.
· suhtautuu myönteisesti tulevaan oikeudenmukaista työvoiman liikkuvuutta koskevaan pakettiin ja pitää sitä mahdollisuutena vahvistaa edelleen työvoiman oikeudenmukaista liikkuvuutta muun muassa kehittämällä eurooppalainen sosiaaliturvapassi (ESSPASS), jolla voidaan tukea sosiaaliturvatodistusten, erityisesti A1-asiakirjojen, digitalisointia ja rajatylittävää todentamista.
· kehottaa parantamaan oikeuksia ja velvollisuuksia koskevien tietojen saatavuutta kohdennettujen tiedotustoimenpiteiden avulla ja yhteistyössä työmarkkinaosapuolten kanssa sekä antamaan asianmukaista EU:n tukea, muun muassa rahoituksen ja ohjelmien muodossa, jotta voidaan työmarkkinaosapuolten aktiivisella myötävaikutuksella varmistaa, että lähetetyille kolmansien maiden kansalaisille on tarjolla tehokasta ja helposti saatavilla olevaa tietoa ja ohjausta. On myös syytä toteuttaa asianmukaisia tukitoimenpiteitä, joilla helpotetaan näiden työntekijöiden mahdollisuuksia harjoittaa oikeuksiaan käytännössä.

	Yhteydenotot
	Bartek Bednarowicz

	P.
	+32 25469229

	Sähköposti
	Bartek.Bednarowicz@eesc.europa.eu





[bookmark: _Toc24617160][bookmark: _Toc75527082][bookmark: _Toc235200293]LIIKENNE, ENERGIA, PERUSRAKENTEET, TIETOYHTEISKUNTA

· EU:n satamastrategia

	Esittelijä
Yhteisesittelijä
	Joan ROGET ALEMANY (työnantajat – ES)
Baiba MILTOVIČA (kansalaisyhteiskunnan organisaatiot – LV)

	Viiteasiakirjat
	COM(2026) 112 final
EESC-2026-00763-00-00-AC-TRA



Keskeiset kohdat

ETSK
· katsoo, että onnistunut EU:n satamastrategia edellyttää yhdennettyä hallintoa, pitkän aikavälin investointisuunnittelua, eri politiikanalojen välistä koordinointia sekä vahvaa sosiaalista perustaa, joka takaa ihmisarvoisen työn, reilun kilpailun ja aktiivisen työmarkkinaosapuolten vuoropuhelun ja jossa samalla otetaan huomioon matkustajien oikeudet.
· kehottaa arvioimaan huolellisesti sääntelytoimenpiteiden vaikutusta EU:n satamien kilpailukykyyn ja välttämään vääristymiä suhteessa EU:n ulkopuolisiin satamiin.
· katsoo, että satamat ovat tärkeitä työpaikkoja, niillä on keskeinen merkitys Euroopan taloudelle ja kaupalle, ja niiden panos on olennaisen tärkeä yhteiskuntien hyvinvoinnin sekä tavaroiden, energian ja palvelujen oikea-aikaisen jakelun kannalta.
· suosittelee määrätietoista rahoitustukea ja sen ehtojen selventämistä. Komitea kehottaa osoittamaan EU:n ilmasto- ja energiarahoitusta, myös päästökauppajärjestelmän tuloja, oikeudenmukaisesti hiilestä irtautumisen ja osaamisen tukemiseen ja välttämään samalla suhteettomia kustannusrasitteita. Komitea myös peräänkuuluttaa kohdennetumpaa tukea alan pk-yrityksille, pienemmille satamille ja muille kuin linjaliikenteen harjoittajille ja kehottaa nimenomaisesti sisällyttämään kalastusalan tuleviin sijoitusinstrumentteihin, erityisesti kestävän liikenteen investointisuunnitelmaan.
· korostaa tarvetta valvoa satamien rahoitusta ja omistajuutta, myös vertikaalista integraatiota ja strategisia hankintoja. Komitea kehottaa lisäämään satamaomaisuuden omistusrakenteiden ja määräysvallan avoimuutta.
· kehottaa vahvistamaan eurooppalaisen merenkulkualan yhdennetyn palveluympäristön (EMSWe) täytäntöönpanoa ja yhteentoimivuutta.
· katsoo, että
· EU:n satamien kilpailukykyä olisi vahvistettava digitalisaation ja tekoälyn avulla
· puhtaan energian toimitukset on varmistettava 
· turvallisuuspolitiikoissa olisi käsiteltävä työoloja ja työsuhdeturvaa
· saarten ja syrjäisten alueiden meriyhteydet ovat olennaisia alueellisen koheesion, taloudellisen häiriönsietokyvyn ja kohtuuhintaisuuden kannalta ja että tämä olisi otettava huomioon EU:n yhteisessä satama- ja liikennepolitiikassa.

	Yhteydenotot
	Maja RADMAN

	P.
	+32 25469051

	Sähköposti
	Maja.Radman@eesc.europa.eu





· Droonien turvallisuutta ja niiden torjuntaa koskeva toimintasuunnitelma

	Esittelijä
	HAJNOŠ Miroslav (työntekijät – SK)

	Viiteasiakirjat
	COM(2026) 81 final
EESC-2026-00618-00-00-AC



Keskeiset kohdat

ETSK
· [bookmark: _Hlk221271736]kannattaa tavoitetta vahvistaa varautumis-, havaitsemis- ja reagointivalmiuksia ja estää droonien haitallinen käyttö. Komitea korostaa kuitenkin, että kaikkien toimenpiteiden on oltava oikeasuhtaisia ja perusoikeuksien, yksityisyyden suojan, tietosuojan, oikeusvarmuuden ja demokraattisen vastuuvelvollisuuden mukaisia.
· korostaa kehittyvää drooneihin ja niiden torjuntaan liittyvää uhkaympäristöä koskevan toimintatarpeen kiireellisyyttä, kun otetaan huomioon teknologian nopea kehitys viimeaikaisissa konflikteissa ja hybridioperaatioissa. 
· korostaa, että ilmailu- ja yleisen turvallisuuden on säilyttävä ensisijaisena painopisteenä suunniteltaessa ja toteutettaessa droonientorjuntatoimenpiteitä, jotta säilytetään eurooppalaisen ilmaliikenteen hallintajärjestelmän (ATM) toiminnallinen eheys.
· korostaa droonien ja niiden torjuntajärjestelmien hallinnollista, operatiivista ja inhimillistä ulottuvuutta. 
· suhtautuu myönteisesti droonien ja niiden torjuntajärjestelmien eurooppalaisen teollisen ja teknologisen perustan vahvistamiseen ja toteaa, että matalalentoalueen taloudellinen toiminta tarjoaa mahdollisuuden luoda tulevia eurooppalaisia taloudellisia etuja ja edistää innovointia, kilpailukykyä ja vientimahdollisuuksia.
· tukee toimenpiteitä kriittisen infrastruktuurin suojelemiseksi, mukaan lukien stressitestaus, droonientorjuntajärjestelmien käyttöönotto ja yhteishankinnat, ja korostaa samalla, että on arvioitava taloudellisia, operatiivisia, oikeudellisia, vastuu- ja työvoimavaikutuksia erityisesti pienempiin toimijoihin.


	Yhteydenotot
	Albert PRECUP

	P.
	+32 25469326

	Sähköposti
	Albert.Precup@eesc.europa.eu 





* Euroopan unionin avaruuspalveluvirasto

	Esittelijä
	Miroslav HAJNOŠ (työntekijät – SK)

	Viiteasiakirjat
	COM(2026) 152 final
EESC-2026-01350-00-00-AC-TRA



Keskeiset kohdat

ETSK
· suhtautuu myönteisesti Euroopan unionin avaruuspalveluviraston perustamiseen erillisellä perustamissäädöksellä, sillä se vahvistaa merkittävästi EU:n avaruusinfrastruktuuriin liittyvää oikeusvarmuutta sekä toiminnan jatkuvuutta ja institutionaalista vakautta.
· korostaa, että satelliittipaikannus-, navigointi- ja ajanmäärityspalvelut sekä maapallon havainnointipalvelut ovat ratkaisevan tärkeitä EU:n sisämarkkinoiden kannalta.
· suosittelee, että virasto valmistautuu tulevan Euroopan kilpailukykyrahaston kanssa tehtävään yhteistyöhön suunnittelemalla yksinkertaistettuja osallistumismenettelyjä ja kohdennettuja tukitoimenpiteitä pienille ja keskisuurille yrityksille ja startup-yrityksille.
· on huolissaan siitä, että rakenteellinen pula pätevistä insinööreistä, data-analyytikoista ja kyberturvallisuuden asiantuntijoista kasvaa koko ajan. Viraston olisi tehtävä tiivistä yhteistyötä akateemisten laitosten ja työmarkkinaosapuolten kanssa STEM-alojen koulutuksen sekä ammatillisten täydennys- ja uudelleenkoulutusaloitteiden edistämiseksi.
· kannattaa ympärivuorokautisten toiminta- ja kriisinhallintamekanismien käyttöönottoa EU:n avaruusresurssien suojelemiseksi hybridi-, kyber- ja avaruussääuhkilta. Tällaisten toimenpiteiden yhteydessä on kuitenkin noudatettava tiukasti EU:n työnormeja ja työaikasääntöjä.
· vaatii, että ehdotettu kehys, jonka puitteissa virasto perii palveluista maksuja, on toteutettava harkiten, jotta ei luotaisi taloudellisia esteitä pienille eurooppalaisille innovoijille.
· korostaa, että turvallisuusjärjestelyjen hyväksyntälautakunnan ehdoton rakenteellinen riippumattomuus virastossa on tärkeää, ja suhtautuu varauksellisesti ehdotuksen mukaiseen kolmen kuukauden hiljaiseen hyväksyntämekanismiin, jolla pyritään ehkäisemään menettelyjen ajautumista umpikujaan. Tällainen mekanismi ei saa vaarantaa teknistä turvallisuutta tai hyväksyntäpäätösten riippumattomuutta.
· korostaa, että viraston tehtävät on määriteltävä riittävän oikeusvarmuuden takaavalla tavalla välttäen epämääräisiä sanamuotoja, joiden vuoksi viraston vastuualueet voisivat hämärtyä tai sen operatiivinen toimeksianto heikentyä. 

	Yhteydenotot
	Giorgia Andrea Bordignon

	P.
	+32 25468535

	Sähköposti
	GiorgiaAndrea.Bordignon@eesc.europa.eu





· Kohtuuhintaisen ja vakaan energian turvaaminen Euroopan energiavaltaisille teollisuudenaloille kemianteollisuuden esimerkkiä hyödyntäen

	Esittelijä
	Mateusz SZYMAŃSKI (työntekijät – PL) 

	Viiteasiakirjat
	Oma-aloitteinen lausunto

	
	EESC-2026-00710-00-00-AC



Keskeiset kohdat

ETSK
· painottaa, että Euroopan energiavaltaista teollisuutta ja erityisesti kemianteollisuutta koettelee syvä rakenteellinen kriisi, joka johtuu pääasiassa jatkuvasti korkeista ja epävakaista energiakustannuksista, investointien vähäisyydestä ja maailmanlaajuisesta kilpailusta. 
· korostaa, että teollisen perustan säilyttäminen ja kehittäminen EU:n uuden teollista valmistusta koskevan tavoitteen mukaisesti on erittäin tärkeää, jotta voidaan välttää valmistuskapasiteetin, taitotiedon ja osaamisen menettäminen sekä estää rakenteelliset teknologiset riippuvuudet strategisilla aloilla.
· katsoo, että on korkea aika tasapainottaa energiaunionin viittä keskeistä pilaria, jotka ovat turvallisuus, energian sisämarkkinat, energiatehokkuus, hiilestä irtautuminen ja kilpailukyky.
· toteaa, että politiikkatoimet on sovitettava yhteen ja etusijalle on asetettava työpaikkojen suojelu ja laadukkaiden työpaikkojen luominen asiaankuuluvaa työ- ja sosiaalilainsäädäntöä sekä työehtosopimuksia noudattaen.
· korostaa, että EU:n päästökauppajärjestelmän ja markkinavakausvarannon uudistaminen olisi toteutettava keskeisenä lisätoimenpiteenä, jolla voidaan tasoittaa hintojen liiallista epävakautta ja vähentää investointien epävarmuutta rajoittamalla keinottelutoimia.
· katsoo, että on tarpeen varmistaa realistinen ja joustava energiasiirtymä, jossa otetaan huomioon kansalliset realiteetit, geomorfologiset piirteet mukaan lukien.

	Yhteydenotot
	Albert Precup

	P.
	+32 25469326

	Sähköposti
	Albert.Precup@eesc.europa.eu





· Pienet modulaariset ydinreaktorit

	Esittelijä
Yhteisesittelijä
	Christophe BÉGUINET (työntekijät – FR)
Domantas TRACEVIČIUS (kansalaisyhteiskunnan organisaatiot – LT)

	Viiteasiakirjat
	COM(2026) 117 final
EESC-2026-00981-00-00-AC-TRA



Keskeiset kohdat

ETSK
· tunnustaa pienten modulaaristen ydinreaktoreiden (SMR-voimaloiden) kehittämistä ja käyttöönottoa Euroopassa koskevan strategian arvon.
· katsoo, että pieniä modulaarisia ydinreaktoreita koskevan eurooppalaisen strategian olisi perustuttava tuoteperhekohtaisiin standardisointivaatimuksiin edellyttäen, että pidetään kiinni tiukimmista mahdollisista turvallisuusnormeista.
· toteaa, että reaktoriteknologioita koskeviin päätöksiin olisi liitettävä vastaavanlainen arviointi polttoaineiden toimitusta, valmistusta, kuljetuksia, varastointia ja kierrätystä sekä jätteenkäsittelyä koskevista vaatimuksista.
· korostaa, että näitä SMR-arvoketjuja koskevassa strategiassa olisi asetettava etusijalle tarvittavien työpaikkojen edistäminen, mukaan lukien työntekijöiden uudelleenkoulutus.
· painottaa, että jäsenvaltioiden on päästävä yhteisymmärrykseen hyvin rajallisesta valikoimasta SMR-voimalaratkaisuja – todennäköisesti korkeintaan neljästä tai viidestä yhteensä – edellyttäen, että teknologinen monimuotoisuus säilyy tarvittaessa järjestelmäriskin vähentämiseksi ja lukkiutumisen välttämiseksi.
· kehottaa käynnistämään välittömästi rahoitusta koskevan etenemissuunnitelman, jossa riskinotto ja rasitus jaetaan oikeudenmukaisesti yksityisten sijoittajien ja julkisen sektorin kesken. Etenemissuunnitelmaan on sisällyttävä tiukkoja mekanismeja, joilla valvotaan kustannuksia, ja sen yhteydessä on huolehdittava avoimuudesta ja riskinjaosta yksityisten sijoittajien kanssa.

	Yhteydenotot
	Albert PRECUP

	P.
	+32 25469326

	Sähköposti
	Albert.Precup@eesc.europa.eu





· Euroopan suurnopeusrautatieverkko 2040

	Esittelijä
	Dumitru FORNEA (työntekijät – RO)

	Viiteasiakirja
	oma-aloitteinen lausunto
EESC-2026-01157-00-00-AC



Keskeiset kohdat

ETSK
· katsoo, että aidon eurooppalaisen suurnopeusrautatieverkon kehittäminen vuoteen 2040 mennessä on asetettava unionin strategiseksi painopisteeksi, joka on yhtä kunnianhimoinen kuin sisämarkkinat, euro ja vihreän kehityksen ohjelma.
· katsoo, että paremmat liikenneyhteydet lännen ja idän sekä pohjoisen ja etelän välillä ovat erityisesti keskeisillä ja syrjäisillä alueilla olennaisen tärkeitä taloudellisen, sosiaalisen ja alueellisen yhteenkuuluvuuden lujittamiseksi kaikkialla EU:ssa. 
· painottaa, että koordinoidulla EU:n toimintatavalla voidaan vahvistaa teollisia ekosysteemejä, edistää innovointia ja turvata laadukas työllisyys kaikkialla arvoketjussa.
· katsoo, että
· etusijalle olisi asetettava rajatylittävät käytävät, jotka tuottavat Euroopalle paljon lisäarvoa
· hallinnon on oltava avointa ja lisäksi olisi kehitettävä innovatiivisia rahoitusvälineitä sekä parannettava päästökauppajärjestelmän tulojen strategista käyttöä rajatylittävien yhteyksien ja kansallisten rautatieverkkojen nykyaikaistamisen tukemiseksi
· yhteentoimivuudesta on tehtävä ehdoton tavoite ja digitalisaatio ja tekoäly olisi integroitava työhön kaikin tavoin 
· suurnopeusrautatieverkon on jatkossakin oltava esteetön, osallistava ja käyttäjälähtöinen ja Euroopan on investoitava kiireesti osaamiseen, ammatilliseen koulutukseen, oppisopimuskoulutukseen, uudelleenkoulutukseen ja työvoiman kehittämiseen.

	Yhteydenotot
	Maja RADMAN

	P.
	+32 25469051

	Sähköposti
	Maja.Radman@eesc.europa.eu





· EU:n asuntotuotantostrategia

	Esittelijä
	Thomas KATTNIG (työntekijät – AT)

	Viiteasiakirjat
	COM(2025) 991 final

	
	EESC-2026-00255-00-00-AC



Keskeiset kohdat

ETSK
· suhtautuu myönteisesti kohtuuhintaista asumista koskevan suunnitelman puitteissa toteutettavaan asuntotuotantostrategiaan, mutta kannustaa painokkaasti komissiota esittämään pikaisesti aloitteet, joista se on ilmoittanut, ja hyväksymään paljon kunnianhimoisempia rakenteellisen asuntokriisin ratkaisemiseen tähtääviä toimenpiteitä muun muassa niin, että huolehditaan välttämättömistä toimintaedellytyksistä, joiden turvin rakentamisella voidaan vauhdittaa kohtuuhintaista, kestävää ja laadukasta asumista, sisällytetään oikeus asianmukaiseen ja kohtuuhintaiseen asuntoon EU:n primaarilainsäädäntöön, varmistetaan riittävä rahoitus ja kiinnitetään nykyistä enemmän huomiota haavoittuvassa asemassa oleviin ryhmiin sekä kestävyyteen. Asumista tuettaessa on, tilanteesta riippuen, asetettava muutostyöt, perusparannukset ja uusien asuntojen rakentaminen etusijalle ja edistettävä ilmastoneutraaleja ja resurssitehokkaita rakennusmenetelmiä, kollektiivista asumista sekä vaihtoehtoisia liikennemuotoja, joiden avulla voidaan kohentaa ihmisten elämänlaatua.
· suhtautuu kriittisesti selkeiden maankäyttö- ja aluesuunnittelua koskevien ohjeiden puuttumiseen ja peräänkuuluttaa tehokasta maaseudun kehittämisstrategiaa ja hyviksi osoittautuneita välineitä, mukaan lukien pakollista tuetun kohtuuhintaisen asuntotuotannon osuutta.
· katsoo, että innovointi on erittäin tärkeää nopeamman, kestävämmän, luotettavamman ja kohtuuhintaisemman rakentamisen kannalta ja myös omiaan lisäämään erityisammattien houkuttelevuutta, ja suhtautuu siksi myönteisesti uuden rakennustuoteasetuksen mukaiseen nopeutettuun standardien kehittämiseen ja kehottaa vahvistamaan EU:n asemaa kansainvälisissä standardointielimissä. Digitalisaation ei pitäisi rajoittua rakennushankkeisiin, vaan sen avulla olisi pyrittävä myös tehostamaan työntekijöiden oikeuksien toteutumista ja parantamaan työpaikkojen laatua, työoloja ja -ehtoja sekä kuluttajien etuja.

	Yhteydenotot
	Francesco Napolitano

	P.
	+32 25468921

	Sähköposti
	Francesco.Napolitano@eesc.europa.eu





· Euroopan energiaunionin strateginen energian varastointi

	Esittelijä
	Thomas KATTNIG (työntekijät – AT)

	Yhteisesittelijä
	Konstantinos MOUSOUROULIS (työnantajat – EL)

	Viiteasiakirja
	oma-aloitteinen lausunto
EESC-2026-00653-00-00-AC



Keskeiset kohdat

ETSK
· katsoo, että energian varastointi on välttämätöntä, koska varastoinnilla voidaan varmistaa, että energiasiirtymä on toteutettavissa ja että se on kohtuuhintainen, sosiaalisesti oikeudenmukainen ja alueellisesti tasapainoinen. EU:lla ei kuitenkaan ole kattavaa energian varastointistrategiaa. 
· kehottaa komissiota esittämään yhteiset suuntaviivat ja strategiat, jotka koskevat 
· varastointisuunnitelmien sisällyttämistä kansallisiin energia- ja ilmastosuunnitelmiin ja sen varmistamista, että varastoinnin kehittäminen suhteutetaan uusiutuvien energialähteiden kehittämiseen  
· kriittisten materiaalien tuotantoa ja tuontia luomatta uusia riippuvuuksia 
· akkuvarastojärjestelmien huoltoa, käyttöiän pidentämistä, uudelleenkäyttöä ja kierrätystä  
· varastoinnin kattavaa huomioon ottamista hajautettuihin ratkaisuihin, energiayhteisöihin ja haavoittuvassa asemassa oleviin kuluttajiin liittyvissä toimissa
· varastoinnin kytkemistä energiainfrastruktuurin digitalisaatioon ja kyberturvallisuuteen, mukaan lukien kyberhyökkäysten ja hybridiuhkien sietokyky sekä uusien datakeskusten suunnittelu käyttäen kriteereinä mm. verkkokapasiteetin saatavuutta, energiatehokkuutta, joustavuutta, toimitusvarmuutta ja kustannusten oikeudenmukaista jakoa.
· suhtautuu myönteisesti komission ilmoitukseen, jonka mukaan nykyisen puolustusmenoja koskevan kansallisen poikkeuslausekkeen soveltamisalaa voitaisiin laajentaa ja vähentää näin riippuvuutta fossiilisten polttoaineiden tuonnista ja siten parantaa osaltaan Euroopan turvallisuutta ja puolustusta, ja pitää tervetulleena mahdollisuutta hyödyntää näin syntynyttä lisäjoustoa investoimalla varastointiteknologiaan ja vihreän energian infrastruktuuriin.
· katsoo, että markkinapohjaiset investoinnit eivät yksinään takaa tarvittavaa varastoinnin mittakaavaa, ajoitusta tai tyyppiä, mikä tekee julkisesta strategisesta suunnittelusta, täydentävästä julkisesta rahoituksesta, Euroopan investointipankin tuesta, säännellyistä markkinoista, julkisesta omistuksesta, säännellyistä omaisuusmalleista, julkisen sektorin ja yhteisöjen välisistä kumppanuuksista, sääntelykehyksistä ja pitkän aikavälin investointimalleista olennaisen tärkeitä. 
· painottaa, että energian varastointi-infrastruktuuri on osa yleishyödyllisiä palveluja ja sitä olisi käsiteltävä sen mukaisesti, myös suunnittelu- ja rahoitusvälineiden sekä tarvittaessa julkisen omistuksen tai määräysvallan avulla.
· kehottaa tukemaan varastointiin liittyvillä EU:n toimilla laadukkaiden työpaikkojen luomista, osaamisen kehittämistä, teknistä koulutusta ja työmarkkinaosapuolten vuoropuhelua. EU:n on kytkettävä teknologian kehitys tiukkoihin työ- ja sosiaalinormeihin. 

	Yhteydenotot
	Giorgia Andrea BORDIGNON

	P.
	+32 25468535

	Sähköposti
	GiorgiaAndrea.Bordignon@eesc.europa.eu





[bookmark: _Toc75527083][bookmark: _Toc235200294]SISÄMARKKINAT, TUOTANTO JA KULUTUS

· – Teollisuutta vauhdittava säädös

	Esittelijä
	Konstantinos DIAMANTOUROS (työnantajat – EL)

	
	

	Viiteasiakirjat
	COM(2026) 100 final –2026/0068 (COD)
EESC-2026-00379-00-00-AC-TRA



Keskeiset kohdat

ETSK

· suhtautuu myönteisesti teollisuutta vauhdittavaan säädökseen, sillä se tarjoaa oikea-aikaisen vastauksen teollisuuden kilpailukyvyn heikkenemiseen, ulkoisiin taloudellisiin paineisiin ja tarpeeseen vahvistaa Euroopan strategista teollista perustaa. 
· kannattaa tavoitetta nostaa valmistusteollisuuden osuus 20 prosenttiin EU:n BKT:stä vuoteen 2035 mennessä ja kehottaa samalla laatimaan hiilestä irtautumista, sähköistämistä, resurssitehokkuutta, laadukkaita työpaikkoja ja strategista riippumattomuutta koskevia täydentäviä indikaattoreita. 
· kannattaa lupamenettelyjen nopeuttamista ja tehostamista, mukaan lukien digitaaliset menettelyt ja nopean kehittämisen alueet, edellyttäen, että ympäristötakeita, yleisön osallistumista, oikeussuojan saatavuutta ja alueellista tasapainoa koskevia vaatimuksia noudatetaan kaikilta osin. 
· kannattaa vähähiilisyyttä ja EU:ssa valmistamista koskevien vaatimusten käyttöönottoa ja kehottaa samalla vahvistamaan vastavuoroisuutta koskevia suojatoimia, suojelemaan tehokkaasti eurooppalaisia arvoketjuja ja sisällyttämään teräksen sementin ja alumiinin rinnalle. 
· korostaa, että teollisuuden muutos edellyttää asianmukaista infrastruktuuria, ammattitaitoista työvoimaa, oikeudenmukaista siirtymää koskevia toimenpiteitä, uudelleen- ja täydennyskoulutusta sekä julkiseen tukeen sovellettavia sosiaalisia ehtoja.


	Yhteydenotot
	Silvia STAFFA

	P.
	+32 2 5468378

	Sähköposti
	Silvia.Staffa@eesc.europa.eu 





· EU Inc.

	Esittelijä
Yhteisesittelijä
	Maxi Katharina LEUCHTERS (työntekijät – DE)
Antonio GARCÍA DEL RIEGO (työnantajat – ES)

	Viiteasiakirjat
	COM(2026) 321 final – 2026/0074 (COD)

	
	EESC-2026-00744-00-00-AC



Keskeiset kohdat

ETSK
· toteaa, että EU Inc. -yhtiömuotoa koskevan ehdotuksen tarkoituksena on tehdä EU:sta houkuttelevampi paikka perustaa yritys tai laajentaa sen toimintaa ja pitää yritys EU:ssa hyödyntämällä hallinnointi- ja rahoitusinstrumentteja yhdennetymmin, digitaalisemmin ja rajatylittävällä tavalla.
· korostaa, että yritysten menestymisen keskeisenä osatekijänä on tehokas ja kestävä hallinnointi- ja ohjausjärjestelmä, jonka olisi kuuluttava yrityksen kaikkiin oikeudellisiin rakenteisiin, oikeasuhtaiset suojatoimet mukaan lukien.
· toteaa, että EU Inc. -yhtiöiden sääntömääräinen kotipaikka ja päätoimipaikka voivat sijaita eri jäsenvaltioissa, ja huomauttaa, että EU Inc. -kehyksen on tarjottava tehokkaita suojatoimia petoksia, rahanpesua, väärinkäyttöön perustuvia yritysjärjestelyjä ja työntekijöiden osallistumisoikeuksien kiertämistä vastaan.
· katsoo, että EU Inc. -yhtiömuodon olisi säilyttävä myös muiden kuin startup-yritysten tai nopeasti kasvavien yritysten ulottuvilla, mikäli sen hyödyntäminen edistää rajatylittävää toimintaa, innovointia, investointeja, kasvua ja työpaikkojen luomista.
· korostaa, että vaihtoehtoiset omistusrakenteet, kuten vastuullinen omistajuus, osuuskunnat ja säätiöt, voivat toimia mahdollisina innovoinnin ja pitkäjänteisen toiminnan tyyssijoina.
· kannustaa Euroopan komissiota laatimaan startup- ja scaleup-yrityksiin sovellettavan yhdenmukaisen tilinpäätöskehyksen, jossa vahvistettaisiin yhteiset EU-tason säännöt tilinpäätösraportointia varten.
· korostaa, että ehdotus ei saisi vaikuttaa Rooma I -asetuksessa vahvistettuihin periaatteisiin, jotka koskevat sopimusvelvoitteisiin sovellettavaa lakia ja erityisesti yksilöllisiä työelämäoikeuksia.

	Yhteydenotot
	Marco Manfroni

	P.
	+32 25469140

	Sähköposti
	Marco.Manfroni@eesc.europa.eu





[bookmark: _Toc70322234][bookmark: _Toc75527084][bookmark: _Toc235200295]MAATALOUS, MAASEUDUN KEHITTÄMINEN JA YMPÄRISTÖ

· Kohdennettu muutos – Lannoitteita koskeva EU:n toimintasuunnitelma

	Viiteasiakirjat
	COM(2026) 282

	
	EESC-2026-01934-00-00-AC-TRA



Keskeiset kohdat

ETSK
· on jo käsitellyt aihetta 19. maaliskuuta 2026 hiilirajamekanismin tarkistamisesta antamassaan lausunnossa[footnoteRef:1] ja 23. maaliskuuta 2023 EU:n lannoitestrategiasta antamassaan lausunnossa[footnoteRef:2]. [1: 	EUVL C, C/2026/3243, 2.7.2026 , ELI: http://data.europa.eu/eli/C/2026/3243/oj]  [2: 	EUVL C 184, 25.5.2023, s. 109.] 

· päätti, että se ei laadi aiheesta uutta lausuntoa vaan viittaa edellä mainituissa lausunnoissa ilmaisemaansa kantaan.

	Yhteydenotot
	Martine Delanoy

	P.
	+32 25469802

	Sähköposti
	Martine.Delanoy@eesc.europa.eu





· Kestävä kotieläinstrategia

	Esittelijä
	Joe HEALY (kansalaisyhteiskunnan organisaatiot – IE)

	Yhteisesittelijä
	Florian DALSTEIN (työntekijät – DE)

puheenjohtajavaltio Irlannin pyytämä valmisteleva lausunto

	Viiteasiakirja
	EESC-2026-01422-00-00-AC



Keskeiset kohdat

ETSK
· kehottaa Euroopan komissiota hyväksymään myönteisen EU:n kotieläinstrategian, joka perustuu kestävän laajentumisen, kasvun ja tuotannon tehokkuuden optimointiin ja EU:n perhetilamallin suojeluun ja jota tukevat korkeimman tason tuotannolliset, ympäristölliset, eettiset ja sosiaaliset normit.
· korostaa, että EU:n uuden kotieläinstrategian on tuettava viljelijöitä myönteisellä tavalla ja siinä on tunnustettava, että kestävä kotieläintuotanto on olennainen osa ratkaisua yhteiskunnan taloudellisiin, ympäristöllisiin ja sosiaalisiin haasteisiin vastaamiseksi. 
· kehottaa palauttamaan YMP:n määrärahat tasolle, joka vastaa 0,5:tä prosenttia EU:n BKT:stä, sillä se on ratkaiseva lähtökohta kotieläinalan kestävän siirtymän rahoittamiselle, ja perustamaan YMP:n lisäksi ja sen ulkopuolelta rahoitetun erillisen EU:n kotieläintuotantorahaston, jonka tavoitteeksi asetetaan investointivajeen umpeen kurominen.
· kehottaa varmistamaan, että normien vastaavuus sisällytetään tinkimättä kaikkiin EU:n tuleviin kauppasopimuksiin, jotta voidaan suojella EU:n korkeampia vaatimuksia.
· korostaa tarvetta tukea laajaperäisiä ja uudistavia peltometsätalouteen ja luomuviljelyyn perustuvia karjankasvatusjärjestelmiä, joilla on erityisen myönteinen rooli pyrittäessä vastaamaan kuluttajien kysyntään ja parantamaan ympäristön tilaa, biologista monimuotoisuutta ja maaperän terveyttä, ja lisätä tukea EU:n elintarvikkeissa ja rehussa käytettävän kasviproteiinin tuotannolle ottaen huomioon kotieläinstrategian ja tulevan proteiinia koskevan toimintasuunnitelman välinen tiivis yhteys.
· kannustaa hyväksymään eläinperäistä proteiinia koskevan vientistrategian, joka perustuu kestävän tuotannon korkeimpiin vaatimuksiin ja jossa keskiössä ovat maailmanlaajuisten kasvihuonekaasupäästöjen vähentäminen, kolmansien maiden markkinoille pääsyn parantaminen ja viennin lisääminen niihin sekä terveys- ja kasvinsuojelutoimiin liittyvien markkinoille pääsyä koskevien rajoitusten vähentäminen.
· tunnustaa eläinten hyvinvoinnin tulevan kotieläinstrategian keskeiseksi pilariksi ja kehottaa tarkistamaan eläinten hyvinvointia koskevaa EU:n lainsäädäntöä viimeisimmän tieteellisen näytön mukaisesti.
· kehottaa ottamaan käyttöön kaikkien eläinperäisten elintarvikkeiden pakollisen alkuperämerkinnän, joka kertoo, onko tuote peräisin EU:n alueelta, ja tarkastelemaan mahdollisuutta ottaa käyttöön alkuperämaata koskeva merkintä sekä tutkimaan toimintavaihtoehtoja kasvatusolosuhteita (lattia- / ulkokasvatus) koskevaa merkintää varten.
· korostaa tarvetta vahvistaa viljelijöiden asemaa ja tasapainottaa valtasuhteita elintarvikeketjussa.
· suosittaa kehittämään vahvan EU:n laajuisen liha- ja maitoproteiinituotteiden myynninedistämis- ja koulutusohjelman, joka perustuu maailman korkealaatuisimpiin tuotantonormeihin.
· toistaa tukevansa EU:n yhteinen terveys -lähestymistapaa ja tarvetta vahvistaa EU:n rahoitusta terveyskriisien ratkaisemiseksi. 

Keskeiset kohdat

· ETSK
· suhtautuu myönteisesti komission tiedonantoon ”Yhdennetty maastopaloriskien hallinta”, jossa tunnustetaan, että maastopalot ovat ilmiönä yhä vakavampi ja yleisempi Euroopan unionissa.
· katsoo kuitenkin, että ennaltaehkäisevää ulottuvuutta ei aseteta edelleenkään riittävästi etusijalle ja että ennaltaehkäisytoimien ja torjuntaan tähtäävien toimintapolitiikkojen välillä vallitsee rakenteellinen epätasapaino, ja kehottaa siksi komissiota vahvistamaan merkittävästi ennaltaehkäisyä koskevaa pilaria. Komitea myös kehottaa perustamaan seuraavan monivuotisen rahoituskehyksen yhteydessä maastopalojen ennaltaehkäisyä varten erityisen rahaston, joka pidetään tiukasti erillään YMP:n talousarviosta.
· korostaa, että maa- ja metsätaloustoiminnan (laidunnus, viljely) kannattamattomuus on keskeinen tekijä maankäytöstä luopumisessa, joka vaikuttaa osaltaan paloja ruokkivan kasvillisuuden leviämiseen ja lisää maastopalojen riskiä ja voimakkuutta, ja pitää siksi olennaisen tärkeänä, että tämä taloudellinen näkökohta otetaan huomioon EU:n politiikoissa.
· panee merkille, että merkittävä osa maastopaloista kärsineistä alueista on julkisessa omistuksessa olevaa maata, mukaan lukien suojelualueet ja joutomaat, mikä korostaa tarvetta vahvistaa jäsenvaltioiden vastuita ja hallinnointimekanismeja.
· katsoo, että tarvitaan kiireellisesti maastopaloja koskevaa yhteistä eurooppalaista strategiaa, jossa keskitytään erityisesti Euroopan eteläisiin alueisiin ja jolla varmistetaan koordinoitu ja yhdennetty toimintamalli, jolle varataan riittävät taloudelliset resurssit ja jossa kiinnitetään erityistä huomiota maaseudun työntekijöiden ja metsänomistajien itsesuojelukeinoihin ja koulutukseen ja hyödynnetään kaksikäyttöinfrastruktuuria, kuten keinokastelualtaita.
· painottaa maastopalojen taloudellisia, ympäristöön liittyviä, sosiaalisia ja alueellisia vaikutuksia, jotka kohdistuvat suhteettomasti maaseutualueisiin heikentäen alueellista yhteenkuuluvuutta, työllisyyttä ja maa- ja metsätaloustoiminnan elinkelpoisuutta sekä ympäristötavoitteiden saavuttamista.
· korostaa, että maastopalot vaikuttavat suoraan unionin ilmastotavoitteisiin, muun muassa hiilestä irtautumiseen, sillä ne aiheuttavat huomattavia hiilipäästöjä ja tuhoavat luonnollisia nieluja.
· tähdentää maastopalojen biologiselle monimuotoisuudelle aiheuttamia vahinkoja, jotka johtuvat elinympäristöjen tuhoutumisesta, lajien häviämisestä ja ekosysteemien heikkenemisestä, mikä vaarantaa ympäristökestävyyden ja unionin luonnonsuojelutavoitteet.
· katsoo, että metsänhoitoon sovellettavia sääntöjä on tarkistettava, jotta voidaan poistaa rajoitteet, jotka saattavat haitata aktiivista ja ennaltaehkäisevää maankäyttöä erityisesti maastopaloille altteimmilla alueilla, ja samalla tulee varmistaa, että luonnonvaraisen eläinkannan hoito on paikallisiin olosuhteisiin mukautettua.

Keskeiset kohdat

ETSK
· suhtautuu myönteisesti EU:n merenkulun teollisuusstrategian hyväksymiseen ja pitää sitä ennennäkemättömänä saavutuksena alalla.
· suhtautuu niin ikään myönteisesti ehdotukseen perustaa EU:n merenkulun arvoketjujen teollinen allianssi ja korkean tason meriteollisuus‑ ja satamalautakunta. Allianssin on katettava merenkulun teollinen arvoketju kokonaisuudessaan ja osallistettava laivanvarustajia ja työntekijöiden edustajia, jotta nämä sidosryhmät saadaan mukaan päätöksentekoon mahdollisimman varhaisessa vaiheessa.
· on tyytyväinen strategian tavoitteeseen vahvistaa Euroopan meriliikennealan kilpailukykyä, kestävyyttä ja kriisinkestävyyttä EU:n talouden strategisena pilarina.
· korostaa Euroopan meriliikennealan keskeistä roolia energiaturvallisuuden, elintarviketurvan ja toimitusketjun turvallisuuden varmistamisessa ja tähdentää, että on tärkeää säilyttää sen maailmanlaajuinen kilpailukyky, ylläpitää markkinat avoimina ja varmistaa vastavuoroisuuteen perustuva tasavertainen kaupankäynti samalla kun vältetään protektionistisia toimenpiteitä.
· tukee strategian visiota Euroopan johtoaseman lujittamisesta korkean teknologian alusten, merenkulun varusteiden, teknologioiden ja meriliikenteen alalla sekä Euroopan asettamisesta kärkeen kehittyvillä segmenteillä ja sen teollisen aseman vahvistamisesta strategisilla segmenteillä.
· korostaa tarvetta varmistaa turvallisten, kestävien, kohtuuhintaisten, skaalautuvien ja sääntelyn mukaisten meriliikenteen polttoaineiden saatavuus EU:n satamissa, ja kehottaa komissiota asettamaan polttoaineiden toimittajia koskevia sitovia velvoitteita, joilla taataan vaatimustenmukaisten polttoaineiden toimitukset.
· kannattaa sitä, että meriliikenteestä EU:n päästökauppajärjestelmän ja FuelEU Maritime ‑asetuksen puitteissa saatuja tuloja investoidaan takaisin merenkulkualaan, ja suhtautuu myönteisesti sellaisen mekanismin luomiseen, jolla vauhditetaan hiilestä irtautumista.
· korostaa tarvetta helpottaa alusten kilpailukykyisen rahoituksen saantia höllentämällä sääntelyrajoituksia erityisesti EU:n kestävyysluokitusjärjestelmän puitteissa ja vähentämällä etenkin pk‑yrityksille aiheutuvaa hallinnollista ja taloudellista rasitetta.
· painottaa tarvetta helpottaa sekä julkisen että yksityisen rahoituksen saantia, jotta voidaan puuttua merenkulkualan nykyisiin vaikeuksiin rahoituksen saannissa.
· kannattaa strategian suunnitelmaa helpottaa EU:n ja ETA:n ostajien julkisten tilausten pitkäaikaisia jatkumoita ja valmistaa merenkulun valmistusteollisuutta vastaamaan tällaiseen kysyntään.
· korostaa työmarkkinaosapuolten vuoropuhelua edistävän alakohtaisen neuvottelukomitean roolia meriliikenteessä sekä laivanrakennus‑ ja alusten korjausalalla käsiteltäessä työhön, sosiaalisiin asioihin ja sääntelyyn liittyviä kysymyksiä, kuten osaamista, työoloja ja -ehtoja sekä työvoiman kehittämistä.
· arvostaa sitä, että strategiassa keskitytään osaamisen ja laadukkaiden työpaikkojen saatavuuteen, ja tukee täysin strategian ehdotuksia tunnistaa nykyisiä ja tulevia osaamisvajeita, kehittää uudelleen‑ ja täydennyskoulutusohjelmia, kartoittaa merenkulun ammatteja ja tukea koko EU:n kattavan merenkulkualan korkeakoulujen ja ammatillisten koulutuskeskusten verkoston perustamista.
· kehottaa mukauttamaan EU:n säännöt Kansainvälisen merenkulkujärjestön (IMO) puitteissa tapahtuneeseen kansainväliseen kehitykseen sitten, kun asioista on päästy maailmanlaajuisesti sopimukseen, sillä puutteellinen yhdenmukaistaminen voisi johtaa sääntelyn hajanaisuuteen, samojen päästöjen korvaamiseen kahteen kertaan ja kilpailun vääristymiseen, mikä heikentäisi viime kädessä sekä ilmastotoimien tehokkuutta että EU:n meriliikennealan maailmanlaajuista kilpailukykyä.

